text: ДИПЛОМАТИЧЕСКАТА БИТКА ЗА КОСОВО Е КЪМ СВОЯ КРАЙ | obshtestvo.net
  Интервю с проф. Венелин Цачевски – гост преподавател в Хелзинкския университет и Паневропейския институт във Финландия
  Как оценявате решението на Международния съд в Хага по законността на обявената на 17 февруари 2008 г. независимост на Косово? Означава ли то, че въпросът за международното признаване на Косово като държава е вече окончателно решен?
  Според сръбския президент след решението на Международния съд основна цел на Сърбия е "борбата за приемане на резолюция на Общото събрание на ООН, която да призове за започването на преговори за решаване на конфликта в сръбско – косовските отношения." Той обяви, че президентската институция, съвместно с министерството на външните работи ще предприемат дипломатическа офанзива за запазване на съществуващата преобладаваща международна подкрепа за Сърбия по въпроса за независимостта на Косово. Главно място в дипломатическата активност на страната ще бъде връчването чрез 50 специални представители на лично послание от сръбския президент до ръководителите на онези страни, които имат съмнения по взетото консултативно становище на Международния съд и се очаква да бъдат подложени на натиск да признаят независимостта на Косово до започването на сесията на Общото събрание на ООН през есента на 2010 г. Последната стъпка на дипломатическата офанзива на Сърбия ще бъде внасянето на резолюция в Общото събрание на ООН, в която да бъде направена политическа интерпретация на решението на Международния съд.
  Достоверността на тази информация не бе нито отречена, нито потвърдена от сръбското правителство. Вероятно това бе своеобразно "опипване на почвата" от Сърбия в опит да тества реакцията в Косово и на международната общност. В случая в Белград използваха известен прийом в дипломатическата практика – държавните институции не се ангажират открито с позиция, а я предоставят за разпространение от медиите като неофициална информация. Така те запазват свобода на действие, а, ако обществената или политическата реакция не е удовлетворителна за тях, тя лесно може да бъде опровергана и обявена за невярна.
  Може да се каже, че на фона на вече известното становище на съда, положителните аспекти на това поведение на страната ни се открояват по-силно. По повод на обявеното консултативно мнение на Международния съд външният ни министър Николай Младенов заяви, че, то "не променя българската позиция по признаването на независимостта на Косово, напротив – то е основание повече държави да признаят независимата държава". Н. Младенов изрази надежда, че "започва нов етап в отношенията между Сърбия и Косово", които той призова да установят диалог за решаването на конкретни проблеми. В същото време България ще развива с двете страни добросъседски отношения и ще ги подпомага по пътя на тяхната евроинтеграция. При оценката на тази българска позиция обаче трябва да се има предвид, че балканските страни членки на ЕС са разделени по въпроса за признаването на независимостта на Косово. За съжаление това бе и остава един от неблагоприятните фактори за повишаването на взаимодействието между тях, което е важно за преодоляването на съществуващите противоречия в региона и провеждането на политиката на ЕС на Балканите.
  Short URL: http://obshtestvo.net/?p=3317
  Posted by Общество. Нет on юли 25 2010. Filed under Позиция. You can follow any responses to this entry through the RSS 2.0. You can leave a response or trackback to this entry